Este divendres es presenten els llibres guanyadors dels Premis Literaris Ciutat de Sagunt 2018
08 de maig 2019

![](/media/ej4bbgat/82_c_premis-literaris2017.jpg)  
  

Este cap de setmana tindrà lloc un dels principals esdeveniments literaris de la ciutat, ja que el divendres, es presentaran els llibres premiats a l'edició del 2018 dels Premis Literaris Ciutat de Sagunt: _No tractis Déu de vostè_, de Jordi Ortiz, XX Premi de Narrativa «Ciutat de Sagunt»; _Anys llum_, de Josep Porcar, XXI Premi de Poesia «Jaume Bru i Vidal»; i l'obra de teatre _Treball de recerca_, d'Ignasi Garcia Barba, XV Premi de Teatre «Pepe Alba».

  

L'acte, que començarà a les 19.30 en la Via del Pòrtic (plaça Antiga Moreria, Sagunt), comptarà amb una visita guiada per l'espai arqueològic de la Via del Pòrtic, a les 19 hores. Les persones assistents rebran un exemplar de les obres, que seran signades pels autors.

  

L'alcalde de Sagunt, Quico Fernández, ha declarat que “**este divendres presentem les tres obres guanyadores dels Premis Literaris Ciutat de Sagunt, un certamen que s'ha anant consolidant i s'ha situat com un dels més  importants en valencià i que congreguen cada any més aspirants. La nostra ciutat ès uns dels referents en el reconeixement als creadors en la nostra literatura i per suposat l'ajuntament aposta per la seua continuïtat i per el seu reforç. La aposta pel valencià, l'aposta per la nostra identitat és una de les bases  de la nostra política des d’este equip de govern**.”

  

_Anys llum_ és el huité llibre del poeta castellonenc Josep Porcar, un poemari de llarg recorregut construït al llarg de sis anys (2012-1018) i, per tant, escrit paral·lelament a obres precedents de l'autor. Amb el significat d'unitat de distància astronòmica i alhora amb el sentit d'època lluminosa, _Anys llum_ és el viatge en vers altament introspectiu d'una persona commocionada per una solsida vital amb un profund dol per separació, seguit de posteriors relacions amoroses insolubles i, com a resultat, replantejaments existencials derivats d'un escarpat i empinat procés de canvi interior.

  

_No tractis Déu de vostè_, de Jordi Ortiz, inicia la seua sinopsi amb l'afirmació que l'autor mai havia considerat la possibilitat de parlar sobre la seua mare perquè era una “**dona trista i avorrida**” amb qui no mantenia una relació estreta, però tot va canviar quan li van diagnosticar alzhèimer. En unes poques pàgines l'autor aconseguix rescatar els seus records i plasmar-los sobre el paper.

  

_Treball de recerca_, d'Ignasi Garcia, està inspirada en l’Antígona de Sófocles i en la de Jean Anouilh. Ens presenta l’Andrea, una jove que per a un treball de recerca de batxiller intenta esbrinar què va passar amb les persones que van deixar el poble a final de la Guerra Civil. Després de nombroses traves, Andrea descobrix que eixos veïns no van marxar a l'estranger i que el poble amaga un terrible secret. Ara, pagarà molt car el seu descobriment…

![](/media/dcydarox/82_c_invitacio-llibres-2018.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/este-divendres-es-presenten-els-llibres-guanyadors-dels-premis-literaris-ciutat-de-sagunt-2018/ "Facebook")
*   [](http://twitter.com/share?url=https://aytosagunto.es/va/actualitat/este-divendres-es-presenten-els-llibres-guanyadors-dels-premis-literaris-ciutat-de-sagunt-2018/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/este-divendres-es-presenten-els-llibres-guanyadors-dels-premis-literaris-ciutat-de-sagunt-2018/ "Linked In")
*   [](mailto:?body=https://aytosagunto.es/va/actualitat/este-divendres-es-presenten-els-llibres-guanyadors-dels-premis-literaris-ciutat-de-sagunt-2018/)